
Comisia pentru buget, finanţe şi bănci

Bucureşti,        5.02.2003        

Nr. 22/613

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea Legii nr.523/2002 pentru aprobarea Ordonanţei de urgenţă nr.158/2001 privind regimul accizelor, cu care comisia noastră a fost sesizată în fond cu adresa Biroului Permanent nr.501 din  12 decembrie 2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti 

Nr.22/613

RAPORT

asupra propunerii legislative privind modificarea Legii nr.523/2002 pentru aprobarea Ordonanţei de urgenţă nr.158/2001 privind regimul accizelor

Cu adresa nr.501 din 12 decembrie 2002, Biroul Permanent, conform art.89  din Regulamentul Camerei Deputaţilor, a sesizat, pentru examinare şi avizare în fond,  Comisia pentru buget, finanţe şi bănci cu propunerea legislativă privind modificarea Legii nr.523/2002 pentru aprobarea Ordonanţei de urgenţă nr.158/2001 privind regimul accizelor.

La întocmirea raportului s-a avut în vedere avizul Consiliului Legislativ şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind modificarea Legii nr.523/2002 pentru aprobarea Ordonanţei de urgenţă nr.158/2001 privind regimul accizelor, în şedinţa din 5 februarie 2003, comisia a hotărât, cu unanimitate de voturi respingerea, din următoarele considerente:

- prin Ordonanţa de urgenţă a Guvernului nr.158/2001 privind regimul accizelor, pe linia comercializării uleiurilor minerale s-a institut obligativitatea utilizării documentelor fiscale speciale, considerându-se ca fiind o măsură suplimentară în scopul diminuării fenomenului de fraudă şi evaziune fiscală în acest sector de activitate.

- iniţial, obligativitatea utilizării documentelor fiscale speciale revenea numai agenţilor economici producători interni, procesatori şi importatori de uleiuri minerale. Însă, pe parcursul primelor 7 luni de aplicare practică a prevederilor Ordonanţei de urgenţă a Guvernului nr.158/2001, atât Garda Financiară cât şi organele fiscale cu atribuţii de control au constatat că fenomenul de fraudă şi evaziune cu aceste produse s-a mutat la nivelul agenţilor economici care le comercializează în sistem angro.

- în aceste condiţii a devenit necesară introducerea obligativităţii utilizării documentelor fiscale speciale şi de către agenţii economici comercianţi angro, asigurându-se astfel posibilitatea verificării autenticităţii operaţiunilor comerciale pe tot lanţul comercial, concomitent cu facilitarea depistării substituirilor de uleiuri minerale accizabile, precum şi identificarea societăţilor comerciale care realizează astfel de operaţiuni.

- menţionăm că art.32 alin.(1) a fost completat, în sensul introducerii obligativităţii documentelor fiscale speciale şi de către agenţii economici comercianţi în sistem angro, chiar de Parlament, cu ocazia dezbaterii proiectului de Lege pentru aprobarea Ordonanţei de urgenţă a Guvernului nr.158/2001.

- deoarece raţiunile pentru care art.32 alin.(1) a suferit modificarea au o justificare de natură legală şi de evidenţă fiscală în procesul derulării tranzacţiilor comerciale, nu poate fi vorba despre o prevedere inutilă.

Prezenta propunere legislativă face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

          Consilieri parlamentari:

          Onete Alexandru

          Bărdiţă Mariana

